title: A Tanács 2012/422/KKBP határozata ( 2012. július 23. ) a nukleáris fegyverektől, valamint minden más tömegpusztító fegyvertől mentes közel-keleti övezet létrehozásához vezető folyamat támogatásáról

text:
               24.7.2012

               HU

               Az Európai Unió Hivatalos Lapja

               L 196/67

         A TANÁCS 2012/422/KKBP HATÁROZATA
   (2012. július 23.)
   a nukleáris fegyverektől, valamint minden más tömegpusztító fegyvertől mentes közel-keleti övezet létrehozásához vezető folyamat támogatásáról
   AZ EURÓPAI UNIÓ TANÁCSA,
   tekintettel az Európai Unióról szóló szerződésre és különösen annak 28. cikkére és 31. cikke (1) bekezdésére,
   tekintettel az Unió külügyi és biztonságpolitikai főképviselőjének javaslatára,
   mivel:

               (1)

               Az Unió aktívan végrehajtja a tömegpusztító fegyverek elterjedése elleni EU-stratégiát, és érvényre juttatja az annak III. fejezetében felsorolt intézkedéseket, például a multilateralizmus hatékonyabbá tétele, valamint a stabil nemzetközi és regionális környezet megteremtésének előmozdítása révén.

               (2)

               Az Unió elkötelezett a többoldalú szerződések rendszere mellett, amely valamennyi nonproliferációs intézkedés jogi és normatív alapját képezi. Az uniós politika a meglévő leszerelési és nonproliferációs szabályok végrehajtására és egyetemessé tételére irányul. Az Unió segíti a harmadik országokat a multilaterális egyezmények és rendszerek keretében vállalt kötelezettségeik teljesítésében.

               (3)

               A földközi-tengeri térséggel foglalkozó 2008. július 13-i párizsi csúcstalálkozó együttes nyilatkozata, amely létrehozta az Unió a Mediterrán Térségért szervezetet, újra megerősítette azt a közös törekvést, amely a béke és a régióbeli biztonság megteremtésére irányul a többek között a regionális biztonság előmozdítását tartalmazó, az 1995. november 27–28-i euromediterrán konferencián elfogadott barcelonai nyilatkozattal összhangban, amely a tömegpusztító fegyverek elterjedésének megakadályozását célzó nemzetközi és regionális rendszerekhez, fegyverzet-ellenőrzési és leszerelési megállapodásokhoz – így az atomsorompó-szerződéshez (NPT), a vegyifegyver-tilalmi egyezményhez, a biológiai- és toxinfegyver-tilalmi egyezményhez, az Átfogó Atomcsend Szerződéshez – és/vagy regionális megállapodásokhoz, mint például a nukleáris fegyverektől mentes övezetekről szóló megállapodásokhoz, és azok ellenőrzési rendszeréhez való csatlakozás, és az azoknak való megfelelés révén küzd a nukleáris, vegyi és biológiai fegyverek terjedése ellen, valamint azáltal, hogy jóhiszemű módon teljesíti a fegyverzet-ellenőrzési, leszerelési és a fegyverek elterjedése elleni megállapodások szerinti kötelezettségeit.

               (4)

               Az Unió a Mediterrán Térségért részes feleinek célja egy kölcsönösen és ténylegesen ellenőrizhető, nukleáris, vegyi és biológiai tömegpusztító fegyverektől, valamint azok hordozóeszközeitől mentes közel-keleti övezet kialakítása. A felek továbbá fontolóra veszik, hogy gyakorlati lépéseket tegyenek többek között annak érdekében, hogy megakadályozzák a nukleáris, vegyi és biológiai fegyverek elterjedését, valamint a hagyományos fegyverek túlzott mértékű felhalmozódását.

               (5)

               Az Európai Unió 2008. június 19–20-án a közel-keleti biztonságról, valamint a tömegpusztító fegyverek elterjedésének megakadályozásáról és a leszerelésről szóló szemináriumot rendezett Párizsban, amelyre egybehívta a régióbeli államok és az uniós tagállamok, valamint a tudományos körök és a nemzeti atomenergia-ügynökségek képviselőit. A résztvevők biztatták az Uniót, hogy mozdítsa elő a vitának különböző fórumokon való folytatását, és azt fokozatosan terelje hivatalosabb mederbe, amely – a barcelonai keretre építve – a kormányzati tisztviselők közötti megbeszéléseket is magában foglalná, mindez ugyanakkor földrajzilag inkluzívabb formában történne.

               (6)

               Az atomsorompó-szerződés 2010. évi felülvizsgálati konferenciáján a résztvevők kiemelték a Közel-Keletről szóló 1995. évi határozat (az 1995-ös határozat) maradéktalan végrehajtásához vezető folyamat jelentőségét. A konferencián e célból megállapodtak a követendő gyakorlati lépésekről, többek között az 1995-ös határozat végrehajtásának támogatására irányuló felajánlások – így például az Uniónak a 2008. júniusi szeminárium nyomonkövetési szemináriumának megrendezésére vonatkozó felajánlása – figyelembevételéről.

               (7)

               Az atomsorompó-szerződés 2010. évi felülvizsgálati konferenciáján emellett elismerték a civil társadalomnak az 1995-ös határozat végrehajtásában játszott fontos szerepét és ösztönöztek minden e téren kifejtett erőfeszítést.

               (8)

               Az Unió 2011. július 6–7-én Brüsszelben „a bizalomépítést előmozdító, és a tömegpusztító fegyverektől és hordozóeszközeiktől mentes közel-keleti övezet létrehozásához vezető folyamatot támogató” szemináriumot szervezett, amelyen a régióbeli államoknak, az atomsorompó-szerződés három letéteményes államának, az uniós tagállamoknak és más érdekelt államoknak a magas szintű képviselői, valamint tudományos szakemberek, továbbá a jelentősebb regionális és nemzetközi szervezetek hivatalos képviselői vettek részt. A résztvevők erőteljesen ösztönözték az Uniót, hogy továbbra is segítse elő a tömegpusztító fegyverektől mentes közel-keleti övezet létrehozására irányuló folyamatot, többek között a fentihez hasonló további kezdeményezések útján, még az ENSZ-főtitkár és az 1995-ös határozat társszerzői által összehívandó 2012. évi konferenciát megelőzően.

               (9)

               Az Egyesült Nemzetek Szervezetének főtitkára, valamint az Egyesült Államoknak, az Egyesült Királyságnak és az Oroszországi Föderációnak, mint az atomsorompó-szerződés felülvizsgálatával foglalkozó 1995. évi konferencián elfogadott, a Közel-Keletről szóló határozat társszerzőinek és a szerződés letéteményes államainak a kormánya a régióbeli államokkal való konzultációt követően 2011. október 14-én a nukleáris fegyverektől, valamint minden más tömegpusztító fegyvertől mentes közel-keleti övezet létrehozásával foglalkozó 2012. évi konferencia közvetítőnek Jaakko Laajava helyettes államtitkárt nevezte ki, és Finnországot jelölte ki a konferencia fogadó kormányának.

               (10)

               Az Unió 2011 novembere óta szoros konzultációt folytatott a közvetítővel és csapatával annak érdekében, hogy további támogatást nyújtson a nukleáris fegyverektől, valamint minden más tömegpusztító fegyvertől mentes közel-keleti övezet létrehozására irányuló folyamathoz,

         ELFOGADTA EZT A HATÁROZATOT:
   1. cikk
   (1)   „A bizalomépítést előmozdító, és a tömegpusztító fegyverektől és hordozóeszközeiktől mentes közel-keleti övezet létrehozásához vezető folyamatot támogató”, 2011. évi szeminárium nyomon követése céljából az Unió támogatja az alábbi célok elérését szolgáló tevékenységeket:

               a)

               a nukleáris fegyverektől, valamint minden más tömegpusztító fegyvertől mentes közel-keleti övezet létrehozásával foglalkozó 2012. évi konferencia közvetítője munkájának támogatása;

               b)

               az Unió mint globális szereplő, valamint a régióban a nonproliferáció terén tevékeny szereplő láthatóságának a fokozása;

               c)

               a regionális politikai és biztonsági kérdésekről folytatott párbeszéd ösztönzése a civil társadalmakban és a kormányzatokban, különösen a szakértők, a tisztviselők és a kutatók körében;

               d)

               olyan konkrét bizalomépítő intézkedések meghatározása, amelyek gyakorlati lépések lehetnek a tömegpusztító fegyverektől és hordozóeszközeiktől mentes közel-keleti övezet létrehozása felé;

               e)

               a tömegpusztító fegyverek és hordozóeszközeik elterjedésének megelőzésére vonatkozó releváns nemzetközi szerződések és egyéb eszközök egyetemessé tételével és végrehajtásával kapcsolatos megbeszélések ösztönzése;

               f)

               a nukleáris energia békés felhasználásával kapcsolatos kérdések megvitatása, valamint nemzetközi és regionális együttműködés kialakítása ezen a területen.

         (2)   Ezzel összefüggésben az Unió által támogatandó projekteknek a következő konkrét tevékenységekre kell kiterjedniük:

               a)

               a 2008-as és 2011-es uniós szeminárium nyomon követését szolgáló, a 2012. évi konferenciát megelőzően tartandó, „track-2” szeminárium formáját öltő rendezvény megszervezéséhez szükséges eszközök biztosítása;

               b)

               a nyomonkövetési szemináriumon megvitatott kérdésekről szóló háttéranyagok elkészítéséhez szükséges eszközök biztosítása;

               c)

               a nonproliferációval foglalkozó szellemi műhelyek uniós konzorciumának honlapján egy speciális oldal létrehozásához szükséges eszközök biztosítása;

               d)

               az uniós nem kormányzati szakértőknek a vonatkozó hivatalos, nem kormányzati és „track-2” kezdeményezésekben, mint például az Ammani Keretrendszerben – szükség esetén és az Európai Külügyi Szolgálattal (EKSZ) szoros együttműködésben – való részvételéhez szükséges eszközök biztosítása.

         A projektek részletes leírását a melléklet tartalmazza.
   2. cikk
   (1)   E határozat végrehajtásáért az Unió külügyi és biztonságpolitikai főképviselője (főképviselő) felel.
   (2)   Az 1. cikk (2) bekezdésében említett projektek technikai végrehajtását az EU Nonproliferációs Konzorciuma végzi, a főképviselő ellenőrzése mellett. A főképviselő e célból megköti a szükséges megállapodásokat az EU Nonproliferációs Konzorciumával.
   3. cikk
   (1)   Az 1. cikk (2) bekezdésében említett projektek végrehajtását szolgáló pénzügyi referenciaösszeg 352 000 EUR.
   (2)   Az (1) bekezdésben meghatározott összeggel finanszírozott kiadásokat az Unió költségvetésére vonatkozó eljárások és szabályok szerint kell kezelni.
   (3)   A Bizottság felügyeli az (1) bekezdésben említett kiadások megfelelő kezelését. E célból finanszírozási megállapodást köt az EU Nonproliferációs Konzorciumával. A megállapodásban rendelkezni kell arról, hogy az EU Nonproliferációs Konzorciumának – a hozzájárulás nagyságának megfelelően – biztosítania kell az uniós hozzájárulás láthatóságát.
   (4)   A Bizottság törekszik arra, hogy a (3) bekezdésben említett finanszírozási megállapodásokat e határozat hatálybalépését követően a lehető leghamarabb megkösse. A Bizottság tájékoztatja a Tanácsot az ezen eljárás során felmerülő nehézségekről és a megállapodások megkötésének időpontjáról.
   4. cikk
   (1)   A főképviselő az EU Nonproliferációs Konzorciuma által készített rendszeres jelentések alapján jelentést tesz a Tanácsnak e határozat végrehajtásáról. Ezek a jelentések képezik a Tanács által végzett értékelés alapját.
   (2)   A Bizottság tájékoztatást nyújt az 1. cikk (2) bekezdésében említett projektek pénzügyi vonatkozásairól.
   5. cikk
   (1)   Ez a határozat az elfogadásának napján lép hatályba.
   (2)   Ez a határozat a 3. cikk (3) bekezdésben említett finanszírozási megállapodások megkötésének időpontját követően 18 hónappal hatályát veszti. Abban az esetben azonban, ha az említett időpontig nem kerül sor a szóban forgó finanszírozási megállapodások megkötésére, ez a határozat a hatálybalépését követő hat hónappal veszíti hatályát.

      Kelt Brüsszelben, 2012. július 23-án.

            a Tanács részéről

            az elnök

         C. ASHTON

      MELLÉKLET

         A nukleáris fegyverektől, valamint minden más tömegpusztító fegyvertől mentes közel-keleti övezet létrehozásához vezető folyamatot támogató projektek

      1.   CÉLOK
      Az 1995. november 27–28-i euromediterrán konferencián elfogadott barcelonai nyilatkozatban az Unió és mediterrán partnerei megállapodtak abban, hogy törekedni fognak egy ténylegesen ellenőrizhető, tömegpusztító fegyverektől és hordozóeszközeiktől mentes közel-keleti övezet megvalósítására. 2008-ban a földközi-tengeri térséggel foglalkozó párizsi csúcstalálkozó együttes nyilatkozatában az Unió kifejezte, hogy kész a Közel-Keletről szóló NPT-felülvizsgálati konferencia 1995. évi határozata (az 1995-ös határozat) végrehajtásának megfelelő kereteit előkészítő, valamint az ezen övezet kialakítására szolgáló gyakorlati lépések mérlegelésére és kidolgozására. E gyakorlati lépéseket első alkalommal a közel-keleti biztonságról, valamint a tömegpusztító fegyverek elterjedésének megakadályozásáról és a leszerelésről 2008 júniusában Párizsban rendezett uniós szemináriumon vizsgálták meg, majd azokat ezt követően „a bizalomépítést előmozdító, és a tömegpusztító fegyverektől és hordozóeszközeiktől mentes közel-keleti övezet létrehozásához vezető folyamatot támogató”, 2011 júliusában Brüsszelben tartott uniós szemináriumon határozták meg.
      Az Unió véleménye szerint a gyakorlati lépéseknek többek között elő kell mozdítaniuk a nonproliferáció, a fegyverzetellenőrzés és a leszerelés terén hatályban lévő valamennyi többoldalú megállapodáshoz és eszközhöz, így például az atomsorompó-szerződéshez (NPT), a vegyifegyver-tilalmi egyezményhez, a biológiai- és toxinfegyver-tilalmi egyezményhez, az Átfogó Atomcsend Szerződéshez, a ballisztikus rakéták elterjedése elleni hágai magatartási kódexhez, valamint a NAÜ általános biztosítéki egyezményéhez és annak kiegészítő jegyzőkönyvéhez való egyetemes csatlakozást és az azoknak való megfelelést. A hasadóanyag-tilalmi szerződésre irányuló tárgyalások megkezdése szintén döntő fontosságú lépés lenne e tekintetben. E lépések komoly regionális bizalomépítő intézkedések lehetnek a tömegpusztító fegyverektől és azok hordozóeszközeitől ellenőrizhetően mentes övezet létrehozása céljából.
      Az Unió folytatni és fokozni kívánja a Mediterrán Térségért releváns partnerei között, valamint a közel-keleti térség minden egyéb országával a tömegpusztító fegyverektől mentes övezet létrehozásához kapcsolódó kérdésekről folyó politikai és biztonsági párbeszédet. Az Unió úgy véli, hogy a konkrét bizalomépítő intézkedések kidolgozása és végrehajtása megkönnyítheti a tömegpusztító fegyverektől mentes övezet kialakításának folyamatát.
      Az atomenergia békés célú felhasználása iránt a térségben tanúsított növekvő érdeklődést tekintve ugyanakkor erőfeszítéseket kell tenni annak biztosítása érdekében is, hogy a békés célú felhasználás kifejlesztése a legszigorúbb védelmi, biztonsági és nonproliferációs előírásoknak megfelelően történjen. Az Unió továbbra is támogatja az atomsorompó-szerződés 1995. évi felülvizsgálatával és a szerződés meghosszabbításával foglalkozó konferencián elfogadott határozatokat és a Közel-Keletről szóló határozatot, valamint az atomsorompó-szerződés 2000. és 2010. évi felülvizsgálati konferenciájának záródokumentumát. Az atomsorompó-szerződés 2010. évi felülvizsgálati konferenciája több gyakorlati lépést is elfogadott, többek között a nukleáris fegyverektől, valamint minden más tömegpusztító fegyvertől mentes közel-keleti övezet létrehozásával foglalkozó 2012. évi konferencia összehívását, valamint az 1995-ös határozat végrehajtásának támogatására irányuló felajánlások figyelembevételét.
      A 2011. júliusi uniós szeminárium sikerére tekintettel az Unió úgy véli, hogy e célok elérését nagyban előmozdíthatná egy másik, a 2012. évi konferenciát támogató szeminárium.
      Az Unió a következőképpen kívánja támogatni a fent említett célokat:

                  —

                  a 2012. évi konferenciát megelőzően tartandó nyomonkövetési szeminárium szervezése,

                  —

                  a nyomonkövetési szeminárium támogatása érdekében a régión belüli és azon kívüli szakértőkkel készíttetett szakpolitikai háttérdokumentumok elkészítéséhez szükséges eszközök biztosítása,

                  —

                  az EU Nonproliferációs Konzorciumának honlapján (www.non-proliferation.eu) egy speciális oldal létrehozásához szükséges eszközök biztosítása,

                  —

                  az uniós nem kormányzati szakértőknek a vonatkozó hivatalos, nem kormányzati és „track-2” kezdeményezésekben, mint például az Ammani Keretrendszerben – szükség esetén és az EKSZ-szel szoros együttműködésben – való részvételéhez szükséges eszközök biztosítása.

            2.   A PROJEKTEK ISMERTETÉSE
      2.1.   1. projekt: A nukleáris fegyverektől, valamint minden más tömegpusztító fegyvertől mentes közel-keleti övezet létrehozásához vezető folyamatot támogató, a 2012. évi konferenciát megelőző szeminárium

      2.1.1.   A projekt célja:

                  a)

                  „a tömegpusztító fegyverektől és hordozóeszközeiktől mentes közel-keleti övezet létrehozásához vezető folyamatot támogató”, 2011. július 6–7-én Brüsszelben rendezett uniós szeminárium nyomon követését szolgáló, a 2012. évi konferenciát megelőzően tartandó, általános „track-2” típusú találkozó formáját öltő rendezvény megszervezése;

                  b)

                  a Közel-Kelet regionális biztonságával kapcsolatos kérdések megvitatása, ideértve a tömegpusztító fegyverek és hordozóeszközeik elterjedését, valamint a hagyományos fegyverekkel kapcsolatos kérdéseket is;

                  c)

                  azoknak a lehetséges bizalomépítő intézkedéseknek a feltárása, amelyek megkönnyíthetik a nukleáris fegyverektől, valamint minden más tömegpusztító fegyvertől mentes közel-keleti övezet létrehozásának a folyamatát;

                  d)

                  a nemzetközi nonproliferációs és leszerelési szerződések és egyéb eszközök egyetemessé tétele és végrehajtása lehetőségeinek megvitatása;

                  e)

                  a békés nukleáris együttműködés és az ahhoz kapcsolódó segítségnyújtási tevékenységek lehetőségeinek feltárása.

            2.1.2.   A projekt tervezett eredményei

                  a)

                  támogatja a nukleáris fegyverektől, valamint minden más tömegpusztító fegyvertől mentes közel-keleti övezet létrehozásával foglalkozó 2012. évi konferencia közvetítőjét a rendezvény szervezése során;

                  b)

                  elmélyíti a párbeszédet és növeli a bizalmat a civil társadalom és a kormányzatok körében, hogy további előrehaladást lehessen elérni a nukleáris fegyverektől, valamint minden más tömegpusztító fegyvertől mentes közel-keleti övezet létrehozása folyamatának támogatása terén;

                  c)

                  növeli a kölcsönös megértést a regionális biztonság helyzetével, többek között a tömegpusztító fegyverek és hordozóeszközeik elterjedésével, valamint a hagyományos fegyverekkel kapcsolatos kérdésekben;

                  d)

                  felkelti a tömegpusztító fegyverektől és hordozóeszközeiktől mentes közel-keleti övezet létrehozásához szükséges gyakorlati lépések iránti figyelmet, továbbá növeli az ezekkel kapcsolatos ismereteket és érthetőbbé teszi azokat;

                  e)

                  hozzájárul a nemzetközi nonproliferációs és leszerelési szerződések és egyéb eszközök egyetemessé tétele és végrehajtása érdekében kifejtett erőfeszítésekhez;

                  f)

                  elősegíti a nukleáris energiának a legszigorúbb védelmi, biztonsági és nonproliferációs előírások szerinti békés felhasználása területén folytatott nemzetközi és regionális együttműködést.

            2.1.3.   A projekt ismertetése

      A projekt keretében egy kétnapos szeminárium megrendezésére kerül sor, lehetőleg Brüsszelben vagy a közel-keleti régióban. A szemináriumon az érintett az Unió intézményeinek képviselői, a tagállamok, valamennyi közel-keleti ország, a nukleáris fegyverrel rendelkező államok és az érintett nemzetközi szervezetek képviselői, valamint tudományos szakértők vesznek részt. A tervek szerint körülbelül 150 fő részvételére lehet számítani.
      A megbeszéléseket tudományos szakértők fogják vezetni. Tekintettel az érinteni kívánt témák érzékeny jellegére, a megbeszéléseket a Chatham House szabály alapján kell lefolytatni, hogy az ülésen elhangzott információk forrásának megjelölése nélkül minél informálisabb és nyitottabb vita alakulhasson ki.
      A meghívott résztvevők és előadók (tudományos szakemberek és nem uniós tisztviselők) költségeit, azaz az utazást, a szállást és a napidíjat a szervezők fedezik. A tanácsi határozat biztosítja továbbá minden egyéb költség, többek között a konferencialétesítmény és a konferenciához szükséges felszerelés, az ebédek, a vacsorák és a kávészünetek fedezését. A szeminárium munkanyelve az angol lesz.
      Az EU Nonproliferációs Konzorciuma a főképviselő megbízottjával és a tagállamokkal folytatott szoros konzultáció alapján hívja meg a szeminárium résztvevőit és készíti el a konferencia napirendjét.
      Az EU Nonproliferációs Konzorciuma jelentést készít az ülésekről, amelyet továbbítanak a főképviselő megbízottja és a közvetítő számára. A jelentést emellett eljuttathatják az érintett szervekhez az Unión belül, valamennyi közel-keleti országhoz, más érdekelt országokhoz és az illetékes nemzetközi szervezetekhez is.
      2.2.   2. projekt: Háttérdokumentumok

      2.2.1.   A projekt célja

                  a)

                  hozzájárul a nukleáris fegyverektől, valamint minden más tömegpusztító fegyvertől mentes közel-keleti övezet létrehozásához vezető folyamatot támogató szemináriumon megvitatott kérdésekről szóló, legfeljebb húsz háttérdokumentum elkészítéséhez;

                  b)

                  eszközöket nyújt a regionális biztonság helyzetével, többek között a tömegpusztító fegyverek és hordozóeszközeik elterjedésével, valamint a hagyományos fegyverekkel kapcsolatos kérdések megértéséhez;

                  c)

                  olyan lehetséges bizalomépítő intézkedéseket határoz meg, amelyek gyakorlati lépések lehetnek a tömegpusztító fegyverektől és hordozóeszközeiktől mentes közel-keleti övezet létrehozása felé;

                  d)

                  meghatározza, hogyan lehetne további eredményeket elérni a nonproliferációval és a leszereléssel foglalkozó nemzetközi szerződések és egyéb eszközök egyetemessé tétele és végrehajtása terén;

                  e)

                  meghatározza, hogy az országok energiapolitikájának és energiaszükségletének összefüggésében milyen lehetőségek vannak a békés nukleáris együttműködésre.

            2.2.2.   A projekt tervezett eredményei

                  a)

                  ötleteket és javaslatokat nyújt a tömegpusztító fegyverektől és hordozóeszközeiktől mentes közel-keleti övezet létrehozásához vezető bizalomépítési folyamatot támogató szeminárium számára, és hozzájárul ahhoz, hogy minden releváns kérdésről koncentrált és strukturált megbeszélés bontakozzon ki;

                  b)

                  a civil társadalom és a kormányzatok körében felkelti a tömegpusztító fegyverektől és hordozóeszközeiktől mentes övezettel, valamint a Közel-Kelet regionális biztonságával kapcsolatos kérdések iránti figyelmet, továbbá növeli az ezekkel kapcsolatos ismereteket és érthetőbbé teszi azokat;

                  c)

                  politikai és/vagy operatív szakpolitikai lehetőségeket kínál a kormányzatok és a nemzetközi szervezetek számára, hogy elősegítse a tömegpusztító fegyverektől és hordozóeszközeiktől mentes övezet létrehozásához, valamint a Közel-Kelet regionális biztonságának megteremtéséhez vezető folyamatot.

            2.2.3.   A projekt ismertetése

      A projekt célja legfeljebb húsz, egyenként 5–10 oldalas háttérdokumentum elkészítése. A háttérdokumentumokat az EU Nonproliferációs Konzorciuma készíti vagy ad megbízást az elkészítésükre, a dokumentumok ugyanakkor nem feltétlenül tükrözik az Unió intézményeinek és a tagállamoknak az álláspontját. A dokumentumok tekintetében az EU Nonproliferációs Konzorciuma pályázatot szervez majd annak céljából, hogy ösztönözze a régióbeli szakértők részvételét.
      A háttérdokumentumok a nukleáris fegyverektől, valamint minden más tömegpusztító fegyvertől mentes közel-keleti övezet létrehozásához vezető folyamatot támogató szemináriumon megvitatott kérdéseket tárgyalják. Mindegyik dokumentum politikai és/vagy operatív szakpolitikai lehetőségeket kínál majd.
      A háttérdokumentumokat eljuttatják a szeminárium résztvevőihez, az érintett szervekhez az Unión belül és a tagállamokhoz, valamennyi közel-keleti országhoz, más érdekelt országokhoz és az illetékes nemzetközi szervezetekhez. A háttérdokumentumokat az EU Nonproliferációs Konzorciumának honlapján is közzétehetik.
      A háttérdokumentumokat a szemináriumot követően egy kötetbe gyűjtve is kiadhatják.
      2.3.   3. projekt: Speciális oldal létrehozása a nonproliferációval foglalkozó szellemi műhelyek uniós konzorciumának honlapján

      2.3.1.   A projekt célja:

                  a)

                  a kormányzati tisztviselők, valamint a civil társadalom, a nem kormányzati szervezetek és a tudományos szakemberek közötti párbeszéd és interakció ösztönzése;

                  b)

                  speciális oldal létrehozása, ahol a nonproliferációval foglalkozó szellemi műhelyek megoszthatják a szemináriumon megvitatott kérdésekre vonatkozó független nézeteiket és elemzéseiket.

            2.3.2.   A projekt tervezett eredményei

      A projekt elősegíti a véleménycserét és fokozza a civil társadalom, a nem kormányzati szervezetek és a tudományos szakemberek hozzájárulását a tömegpusztító fegyverektől mentes közel-keleti övezet létrehozásához vezető folyamathoz.
      2.3.3.   A projekt ismertetése

      A projekt célja a találkozónak szentelt speciális oldal létrehozása az EU Nonproliferációs Konzorciumának honlapján. E speciális oldal lehetővé teszi majd valamennyi fontos dokumentum ingyenes letöltését, beleértve a szeminárium céljára készített és közzétett dokumentumokat, valamint az azon független szellemi műhelyektől származó dokumentumokat, amelyek meg kívánják osztani a szemináriumon megvitatott kérdésekkel kapcsolatos kutatási eredményeiket.
      2.4.   4. projekt: Az uniós nem kormányzati szakértők – szükség esetén és az EKSZ-szel szoros együttműködésben történő – részvétele a vonatkozó hivatalos, nem kormányzati és „track-2” kezdeményezésekben, például az Ammani Keretrendszerben. Az idevágó ad hoc tematikus kezdeményezés finanszírozása.

      2.4.1.   A projekt célja:

      biztosítani – többek között a tematikus kezdeményezések finanszírozása révén – az uniós szakértők megfelelő részvételét és teljes körű képviseletét a már elindított (Ammani Keretrendszer), illetve a közeljövőben elindítandó releváns hivatalos, nem kormányzati vagy „track-2”, hatályukat tekintve nemzetközi vagy regionális kezdeményezésekben annak céljából, hogy segítse a tömegpusztító fegyverektől mentes közel-keleti övezet létrehozásához vezető folyamatot.
      2.4.2.   A projekt tervezett eredményei

      Információk és tematikus kiadványok gyűjtése, a hasznos kapcsolati hálók fenntartása, továbbá pozitív hatás kifejtése a tömegpusztító fegyverektől mentes közel-keleti övezet létrehozásához vezető teljes folyamatra.
      2.4.3.   A projekt ismertetése

      Az Unióból származó nem kormányzati szakértők részvételének támogatása, amennyiben uniós tisztviselők nem vesznek részt valamely releváns hivatalos, nem kormányzati vagy „track-2”, hatályát tekintve nemzetközi vagy regionális kezdeményezésben.
      3.   IDŐTARTAM
      A projektek végrehajtásának teljes becsült időtartama 18 hónap.
      4.   KEDVEZMÉNYEZETTEK
      A projekt kedvezményezettjei a következők:

                  a)

                  a Közel-Kelet országai;

                  b)

                  más érdekelt országok;

                  c)

                  az érintett nemzetközi szervezetek;

                  d)

                  a civil társadalom.

            5.   ELJÁRÁSI SZEMPONTOK, KOORDINÁCIÓ ÉS IRÁNYÍTÓBIZOTTSÁG
      Az irányítóbizottságot a főképviselő megbízottjai és az egyes projektek végrehajtó szervének képviselői alkotják. Az irányítóbizottság rendszeresen – legalább hathavonta – áttekinti a tanácsi határozat végrehajtását, többek között elektronikus kommunikációs eszközök használata révén.
      6.   VÉGREHAJTÓ SZERV
      A tanácsi határozat technikai végrehajtására az EU Nonproliferációs Konzorciuma kap megbízást.
      Az EU Nonproliferációs Konzorciuma a feladatát a főképviselő ellenőrzése mellett végzi. Tevékenysége végzése során – szükség szerint – együttműködik a főképviselővel, a tagállamokkal, más részt vevő államokkal, valamint nemzetközi szervezetekkel.


title: Az Európai Parlament és a Tanács (EU) 2017/340 határozata (2016. december 14.) a Németországnak szóló segítségnyújtás céljából az Európai Unió Szolidaritási Alapjának igénybevételéről

text:
               28.2.2017

               HU

               Az Európai Unió Hivatalos Lapja

               L 50/49

         AZ EURÓPAI PARLAMENT ÉS A TANÁCS (EU) 2017/340 HATÁROZATA
   (2016. december 14.)
   a Németországnak szóló segítségnyújtás céljából az Európai Unió Szolidaritási Alapjának igénybevételéről
   AZ EURÓPAI PARLAMENT ÉS AZ EURÓPAI UNIÓ TANÁCSA,
   tekintettel az Európai Unió működéséről szóló szerződésre,
   tekintettel az Európai Unió Szolidaritási Alapjának létrehozásáról szóló, 2002. november 11-i 2012/2002/EK tanácsi rendeletre (1), és különösen annak 4. cikke (3) bekezdésére,
   tekintettel az Európai Parlament, a Tanács és a Bizottság közötti, a költségvetési fegyelemről, a költségvetési ügyekben való együttműködésről és a hatékony és eredményes pénzgazdálkodásról szóló 2013. december 2-i intézményközi megállapodásra (2) és különösen annak 11. pontjára,
   tekintettel az Európai Bizottság javaslatára,
   mivel:

               (1)

               Az Európai Unió Szolidaritási Alapjának (a továbbiakban: az alap) célja, hogy az Unió gyors, hatékony és rugalmas módon legyen képes a vészhelyzetekre reagálni és kifejezni szolidaritását a természeti katasztrófák sújtotta régiók lakosságával.

               (2)

               Az alap éves maximális összege (2011-es árakon számítva) az 1311/2013/EU, Euratom tanácsi rendelet (3) 10. cikkében meghatározottaknak megfelelően 500 000 000 EUR.

               (3)

               Németország a 2016 májusában és júniusában a Niederbayern (Alsó-Bajorország) régiót ért számos, rövid ideig tartó, de rendkívül heves árvíz miatt 2016. augusztus 19-én kérelmet nyújtott be az alap igénybevételére.

               (4)

               Németország kérelme eleget tesz a 2012/2002/EK rendelet 4. cikkében az Alapból származó pénzügyi hozzájárulás meghatározására vonatkozóan megállapított követelményeknek.

               (5)

               Az alapot tehát a Németországnak nyújtandó pénzügyi hozzájárulás érdekében igénybe kell venni.

               (6)

               Az alap igénybevételéhez szükséges idő minimálisra csökkentése érdekében ez a határozat az elfogadásának napjától alkalmazandó,

         ELFOGADTA EZT A HATÁROZATOT:
   1. cikk
   Az Európai Unió 2016. pénzügyi évi általános költségvetésének keretein belül az Európai Unió Szolidaritási Alapjából 31 475 125 EUR összeg igénybevételére kerül sor Németország részére kötelezettségvállalási és kifizetési előirányzatok formájában.
   2. cikk
   Ez a határozat az Európai Unió Hivatalos Lapjában való kihirdetésének napján lép hatályba.
   Ezt a határozatot 2016. december 14-től kell alkalmazni.

      Kelt Strasbourgban, 2016. december 14-én.

            az Európai Parlament részéről

            az elnök

         M. SCHULZ

            a Tanács részéről

            az elnök

         I. KORČOK

      (1)  HL L 311., 2002.11.14., 3. o.

      (2)  HL C 373., 2013.12.20., 1. o.

      (3)  A Tanács 1311/2013/EU, Euratom tanácsi rendelete (2013. december 2.) a 2014–2020-as időszakra vonatkozó többéves pénzügyi keretről (HL L 347., 2013.12.20., 884. o.).


Fontos jogi nyilatkozat

|

52007BP0125(02)

2. Az Európai Parlament 2007. április 24-i határozata az Európai Élelmiszer-biztonsági Hatóság 2005-ös pénzügyi évre vonatkozó elszámolása lezárásáról (C6-0399/2006 - 2006/2166(DEC))

Hivatalos Lap 074 E , 20/03/2008 o. 0257 - 0258

		2.Az Európai Parlament 2007. április 24-i határozata az Európai Élelmiszer-biztonsági Hatóság 2005-ös pénzügyi évre vonatkozó elszámolása lezárásáról (C6-0399/2006 - 2006/2166(DEC))Az Európai Parlament,- tekintettel az Európai Élelmiszer-biztonsági Hatóság 2005-ös pénzügyi évre szóló végleges éves beszámolójára [1],- tekintettel a Számvevőszéknek az Európai Élelmiszer-biztonsági Hatóság 2005-ös pénzügyi évre vonatkozó éves jelentésére, a Hatóság válaszaival együtt [2],- tekintettel a Tanács 2007. február 27-i ajánlására (5711/2007 - C6-0080/2007),- tekintettel az EK-Szerződésre, és különösen annak 276. cikkére,- tekintettel az Európai Közösségek általános költségvetésére alkalmazandó költségvetési rendeletről szóló, 2002. június 25-i 1605/2002/EK, Euratom tanácsi rendeletre [3], és különösen annak 185. cikkére,- tekintettel az élelmiszerjog általános elveiről és követelményeiről, az Európai Élelmiszer-biztonsági Hatóság létrehozásáról és az élelmiszerbiztonságra vonatkozó eljárások megállapításáról szóló, 2002. január 28-i 178/2002/EK európai parlamenti és tanácsi rendeletre [4], és különösen annak 44. cikkére,- tekintettel az 1605/2002/EK, Euratom tanácsi rendelet 185. cikkében említett szervezetek számára készült költségvetési keretrendeletet létrehozó 2002. november 19-i 2343/2002/EK, Euratom bizottsági rendeletre [5], és különösen annak 94. cikkére,- tekintettel eljárási szabályzata 71. cikkére, valamint V. mellékletére,- tekintettel a Költségvetési Ellenőrző Bizottság jelentésére, és a Környezetvédelmi, Közegészségügyi és Élelmiszer-biztonsági Bizottság véleményére (A6-0112/2007),1. megállapítja, hogy az Európai Élelmiszer-biztonsági Hatóság végleges éves beszámolója a 2004-es és 2005-ös pénzügyi évre a következőképpen alakul:Megjegyzés: Az összesített adatok változásai a kerekítésnek tudhatók be.Forrás: A Hatóság adatai. A táblázat a Hatóság éves elszámolásaiban szereplő adatokat foglalja össze.(1000 EUR) |A bevételek és kiadások elszámolása a 2004. és a 2005. pénzügyi évben || 2005 | 2004 |Működési bevételek | 27405 | 20591 |Összes működési bevétel | 27405 | 20591 |Igazgatási kiadások | | |Személyzeti kiadások | -13012 | -7564 |Ingatlanok és kapcsolódó kiadásaik | -3627 | -4192 |Egyéb kiadások (ideértve az összevont EK-szervekkel kapcsolatos kiadásokat) | -2205 | -1263 |Az összevont szervek leértékelése és értékcsökkenése | -603 | -333 |Működési kiadások (ideértve az összevont EK-szervekkel kapcsolatos kiadásokat) | -8413 | -6431 |Összes működési költség | -27674 | -19783 |Működési haszon/(veszteség) | -761 | 808 |Pénzügyi műveletekből származó jövedelem | - | 0 |Pénzügyi műveletekből származó kiadás | -7 | -7 |Pénzügyi műveletekből származó haszon/(veszteség) | -7 | -6 |Folyó haszon/(veszteség) | -768 | 802 |Rendkívüli jövedelem | | |Rendkívüli kiadások | - | -27 |Rendkívüli haszon/(veszteség) | - | -27 |A pénzügyi év gazdasági eredménye | -768 | 775 |2. jóváhagyja az Európai Élelmiszer-biztonsági Hatóság 2005-ös pénzügyi évre vonatkozó elszámolása lezárását;3. utasítja elnökét, hogy továbbítsa ezt a határozatot az Európai Élelmiszer-biztonsági Hatóság igazgatójának, a Tanácsnak, a Bizottságnak és a Számvevőszéknek, valamint gondoskodjon annak közzétételéről az Európai Unió Hivatalos Lapjában (L sorozat).[1] HL C 266., 2006.10.31., 22. o.[2] HL C 312., 2006.12.19., 42. o.[3] HL L 248., 2002.9.16., 1. o. Az 1995/2006/EK, Euratom rendelettel módosított rendelet. (HL L 390., 2006.12.30., 1. o.)[4] HL L 31., 2002.2.1., 1. o. A legutóbb a 2006/575/EK bizottsági rendelettel (HL L 100., 2006.4.8., 3. o.) módosított rendelet.[5] HL L 357., 2002.12.31., 72. o.--------------------------------------------------


title: A Tanács 2012/712/KKBP határozata ( 2012. november 19. ) a vegyi fegyverek kifejlesztésének, gyártásának, felhalmozásának és használatának tilalmáról, valamint megsemmisítéséről szóló egyezmény (CWC) 2013. évi felülvizsgálati konferenciájáról

text:
               20.11.2012

               HU

               Az Európai Unió Hivatalos Lapja

               L 321/68

         A TANÁCS 2012/712/KKBP HATÁROZATA
   (2012. november 19.)
   a vegyi fegyverek kifejlesztésének, gyártásának, felhalmozásának és használatának tilalmáról, valamint megsemmisítéséről szóló egyezmény (CWC) 2013. évi felülvizsgálati konferenciájáról
   AZ EURÓPAI UNIÓ TANÁCSA,
   tekintettel az Európai Unióról szóló szerződésre és különösen annak 29. cikkére és 31. cikkének (1) bekezdésére,
   mivel:

               (1)

               1997. április 29-én hatályba lépett a vegyi fegyverek kifejlesztésének, gyártásának, felhalmozásának és használatának tilalmáról, valamint megsemmisítéséről szóló egyezmény (CWC). A CWC célja, hogy a vegyi fegyverek kifejlesztésének, gyártásának, megszerzésének, felhalmozásának, megtartásának, átadásának és használatának tilalma révén teljesen felszámolja a tömegpusztító fegyverek egyik kategóriáját.

               (2)

               Az Európai Unió a CWC-t a fegyverek elterjedése elleni és a leszerelésükkel kapcsolatos keretszabályozás kulcsfontosságú elemének, valamint a leszerelést és a tömegpusztító fegyverek elterjedésének megakadályozását célzó egyedülálló eszköznek tekinti, amelynek integritását és szigorú alkalmazását maradéktalanul biztosítani kell. Valamennyi uniós tagállam részes fele az egyezménynek.

               (3)

               Az Unió emellett úgy véli, hogy a CWC igen sikeres eszköznek bizonyult, mivel már majdnem minden állam a részes felévé vált, és az ilyen fegyverekkel rendelkező részes felek vegyifegyver-készletük jelentős részét már megsemmisítették. Ezzel párhuzamosan – bár a megsemmisítés továbbra is kiemelt jelentőséggel bír a Vegyifegyver-tilalmi Szervezet (OPCW) számára – az OPCW-nek alkalmazkodnia kell az új kihívásokhoz és fenyegetésekhez annak érdekében, hogy meg tudja őrizni és védeni a CWC integritását.

               (4)

               Az Unió úgy véli továbbá, hogy kedvező hatással lenne az OPCW munkájára, ha az OPCW többek között a felülvizsgálati konferencia előtt és alatt is szoros és rendszeres kapcsolatot tartana fenn a civil társadalommal.

               (5)

               Az Európai Unió Tanácsa 2003. november 17-én elfogadta a tömegpusztító fegyverek és a hordozóeszközök elterjedésének megakadályozásáról szóló többoldalú megállapodások egyetemessé tételéről és megerősítéséről szóló 2003/805/KKBP közös álláspontot (1). E közös álláspont értelmében a CWC az említett többoldalú megállapodások egyikének minősül.

               (6)

               Az Európai Tanács 2003. december 12-én elfogadta a tömegpusztító fegyverek elterjedése elleni európai uniós stratégiát, amely megerősíti az Unió elkötelezettségét a többoldalú szerződések rendszere mellett, valamint hangsúlyozza – többek között – a CWC és az OPCW alapvető szerepét a vegyi fegyverektől mentes világ megteremtésében.

               (7)

               Az ENSZ Biztonsági Tanácsa 2004. április 28-án egyhangúlag elfogadta az 1540 (2004) sz. határozatot, amely ismételten a nemzetközi béke és biztonság elleni fenyegetésnek minősíti a tömegpusztító fegyverek és hordozóeszközeik elterjedését. Ezt követően a Biztonsági Tanács elfogadta az 1673 (2006), 1810 (2008) és 1977 (2011) sz. határozatokat, amelyekben a Biztonsági Tanács megerősítette az 1540 (2004) sz. határozatban megfogalmazott célokat, és kifejezte azon szándékát, hogy fokozza erőfeszítéseit a határozat teljes körű végrehajtásának elősegítése céljából. A CWC végrehajtása, valamint az 1540 (2004) sz. határozat és az azt követő vonatkozó határozatok végrehajtása kölcsönösen erősíti egymást.

               (8)

               Az Európai Unió Tanácsa 2004. november 22-én elfogadta az első, az OPCW-nek a tömegpusztító fegyverek elterjedése elleni EU-stratégia végrehajtásának keretében folytatott tevékenységeinek támogatásáról szóló 2004/797/KKBP együttes fellépést (2). A Tanács az említett együttes fellépést követően a következő jogszabályokat fogadta el e kérdésre vonatkozóan: 2005. december 12-én a 2005/913/KKBP tanácsi együttes fellépést (3), 2007. március 19-én a 2007/185/KKBP tanácsi együttes fellépést (4), 2009. július 27-én a 2009/569/KKBP tanácsi határozatot (5) és 2012. március 23-án a 2012/166/KKBP tanácsi határozatot (6).

               (9)

               Az ENSZ Közgyűlése 2006. szeptember 8-án elfogadta a terrorizmus elleni globális stratégiát, amelyben az ENSZ tagállamai megállapodtak egyebek mellett abban, hogy az ENSZ Biztonsági Tanácsának a nemzetközi terrorizmussal kapcsolatos összes határozatát végrehajtják, valamint hogy teljes körűen együttműködnek a Biztonsági Tanácsnak a terrorizmus elleni küzdelemmel foglalkozó kisegítő testületeivel feladataik végrehajtásában. A stratégia emellett arra ösztönözte az OPCW-t, hogy megbízatásának keretében folytassa az arra irányuló erőfeszítéseit, hogy segítséget nyújtson az államoknak azon kapacitásaik kiépítésében, amelyek révén megelőzhetik, hogy a terroristák vegyi anyagokhoz férhessenek hozzá, szavatolhatják az érintett infrastruktúrák biztonságát, és hatékonyan léphetnek fel az ilyen anyagok felhasználásával végrehajtott támadások esetén.

               (10)

               Az ENSZ Közgyűlése 2011. december 2-án konszenzussal határozatot fogadott el a CWC végrehajtásáról.

               (11)

               A CWC következő, 2013-ban megrendezésre kerülő harmadik felülvizsgálati konferenciájára (a továbbiakban: a harmadik felülvizsgálati konferencia) figyelemmel indokolt az Unió tagállamainak a konferencia során iránymutatást nyújtó uniós megközelítés meghatározása,

         ELFOGADTA EZT A HATÁROZATOT:
   1. cikk
   (1)   Az Európai Unió célja a vegyi fegyverek kifejlesztésének, gyártásának, felhalmozásának és használatának tilalmáról, valamint megsemmisítéséről szóló egyezmény (CWC) megerősítése a bejelentett vegyifegyver-készletek megsemmisítése terén eddig elért eredményekre, valamint az ilyen fegyverek újbóli megjelenésének oly módon történő megelőzésére építve, amely kiterjed többek között a CWC ellenőrzési rendszerének megerősítésére, a nemzeti végrehajtás javítására, valamint az egyetemesség elérését célzó intézkedések meghozatalára.
   (2)   Az Európai Uniónak emellett annak elérésével is a CWC megerősítésére kell törekednie, hogy a CWC végrehajtását a változó biztonsági környezethez, valamint a tudományos és technológiai újításokhoz igazítsák, valamint hangsúlyozzák, hogy a harmadik felülvizsgálati konferenciának politikai támogatást és átfogó iránymutatást kell nyújtania az OPCW jövőbeli prioritásaira vonatkozóan az ülésszakok közötti időszakban végzendő munkához.
   (3)   Az e cikkben meghatározott célok elérése érdekében az Unió konkrét javaslatokat terjeszt a harmadik felülvizsgálati konferencia elé.
   2. cikk
   Az 1. cikkben említett cél elérése érdekében az Unió:

               a)

               a harmadik felülvizsgálati konferencián hozzájárul a CWC működésének teljes körű felülvizsgálatához, figyelembe véve különösen a tudomány és technológia terén végbement fejlődést, valamint hozzájárul ahhoz, hogy a résztvevők biztos alapot teremtsenek a CWC végrehajtása kapcsán előttünk álló kihívások kezeléséhez;

               b)

               a harmadik felülvizsgálati konferencia eredményessége érdekében segítséget nyújt a konszenzus kialakításához, és többek között az alábbi lényeges kérdéseket helyezi előtérbe:

                           i.

                           a vegyifegyver-tilalom átfogó, az általános felhasználási cél kritériuma szerinti jellegének megerősítése az alábbiak révén:

                                       —

                                       annak újbóli megerősítése, hogy a CWC-ben megfogalmazott tilalmak valamennyi mérgező vegyi anyagra alkalmazandók, kivéve, ha azokat a II. cikk 9. bekezdése által nem tiltott célra szánják, és amennyiben azok fajtái és mennyiségei összhangban vannak az ilyen céllal, figyelembe véve a 2008-as második felülvizsgálati konferencia óta végbement tudományos és technológiai fejlődést is,

                                       —

                                       a részes államok azon kötelezettségének hangsúlyozása, hogy nemzeti végrehajtó jogszabályaikban és közigazgatási végrehajtási gyakorlatukban tükrözniük kell az általános felhasználási cél kritériumát;

                           ii.

                           annak hangsúlyozása, hogy a részes államoknak maradéktalanul és időben teljesíteniük kell a III. cikk értelmében fennálló bejelentési kötelezettségeiket, különös tekintettel azokra, amelyek vegyi fegyverekre vonatkoznak, de ideértve a tömegoszlató anyagokra vonatkozókat is;

                           iii.

                           a CWC egyetemességének elérését szolgáló célzott és testre szabott megközelítések kidolgozása és végrehajtása a CWC Technikai Titkársága (a továbbiakban: a Technikai Titkárság) által, a részes államokkal folytatott szoros koordináció és együttműködés keretében, figyelembe véve azt a tényt is, hogy egy a CWC-ben nem részes állam – Szíria – 2012 júliusában elismerte, hogy rendelkezik vegyi fegyverekkel;

                           iv.

                           a vegyi fegyverekkel rendelkező államok azon kötelezettségének megerősítése, hogy vegyi fegyvereiket meg kell semmisíteniük, valamint a vegyifegyver-készletek felszámolása terén eddig elért eredmények elismerése a következők révén:

                                       —

                                       a vegyi fegyvert birtokló államok által a bejelentett készleteik megsemmisítése érdekében kifejtett erőfeszítések és elért eredmények méltatása, és annak kiemelése, hogy jó úton haladunk a vegyi fegyverektől mentes világ megteremtése felé,

                                       —

                                       annak elismerése, hogy sikerült megnyugtatóan rendezni a vegyi fegyverrel rendelkező államok számára a vegyi fegyvereik megsemmisítésére kitűzött végső meghosszabbított határidő kérdését,

                                       —

                                       a vegyi fegyverrel rendelkező államok felszólítása arra, hogy a CWC-nek és annak ellenőrzési mellékletének, valamint a részes államok konferenciájának tizenhatodik ülésszakán a fennmaradó készletek megsemmisítésére kitűzött végső meghosszabbított határidő kérdéséről elfogadott határozatnak megfelelően a lehető legrövidebb időn belül teljesen semmisítsék meg vegyifegyver-készleteiket,

                                       —

                                       annak ismételt hangsúlyozása, hogy mennyire fontos a vegyi fegyverek megsemmisítésének a Technikai Titkárság által a CWC-ben és annak ellenőrzési mellékletében előírt módon történő szisztematikus ellenőrzése,

                                       —

                                       annak hangsúlyozása, hogy a vegyi fegyverek, valamint a régi vegyi fegyverek az elhagyott vegyi fegyverek kezelésével kapcsolatos szakértelem és kapacitás megőrzése mellett az OPCW-nek folytatnia kell az új biztonsági környezethez való alkalmazkodást;

                           v.

                           az ellenőrzési rendszer erősítése a CWC által nem tiltott tevékenységek tekintetében, a vegyi fegyverek újbóli megjelenésének fokozott megakadályozása érdekében, mégpedig az alábbiak révén:

                                       —

                                       az összes részes állam azon kötelezettségének hangsúlyozása, hogy a VI. cikk szerinti nyilatkozatokat időben és a megfelelő formában be kell nyújtaniuk,

                                       —

                                       a VI. cikkben foglalt ellenőrzések megfelelő számban, valamint megfelelő gyakorisággal és földrajzi lefedettséggel történő elvégzése, összhangban a jóváhagyott útmutatásokkal,

                                       —

                                       annak biztosítása, hogy a VI. cikk szerinti ellenőrzések még jobban kapcsolódjanak a CWC tárgyához és céljához, továbbá a helyszínek hatékony kiválasztásának biztosítása, többek között az egyéb vegyipari termelő létesítmények esetében alkalmazott ideiglenes helyszín-kiválasztási módszer eredményeinek az értékelése révén,

                                       —

                                       az iparág-ellenőrzések céljára szolgáló adatbázis javítása, mégpedig egyebek mellett a Technikai Titkárság arra történő ösztönzésével, hogy használja fel a már meglévő információkat, többek között a részes államok által önkéntesen benyújtott információkat, a korábbi ellenőrzési jelentésekből származó információkat, valamint adott esetben a nyilvánosan hozzáférhető információkat,

                                       —

                                       annak kiemelése, hogy a CWC vegyi anyagokat tartalmazó listáit („Schedules”) elsődlegesen a különböző ellenőrzési intézkedések alkalmazásának céljára tervezték,

                                       —

                                       annak biztosítása, hogy a listák a tudomány és a technológia fejlődését figyelembe véve továbbra is relevánsak maradjanak, mégpedig egyebek mellett azáltal, hogy a felülvizsgálati konferenciák között rendszeres időközönként megvizsgálják a listák felülvizsgálatának szükségességét,

                                       —

                                       a vegyiparral való szerepvállalás és párbeszéd további előmozdítása, valamint a Technikai Titkárság ez irányú erőfeszítéseinek a támogatása,

                                       —

                                       az ellenőrzési folyamatot segítő további minőségbiztosítási és hatékonyságnövelő intézkedések mérlegelése, ide tartozik például a rugalmasság megfelelő mértékű növelése és az ellenőrzések lefolytatásának az egyszerűsítése,

                                       —

                                       annak biztosítása, hogy a Technikai Titkárság az iparági ellenőrzések során rendelkezzen a hatékony mintavételezéshez és elemzéshez szükséges képességgel;

                           vi.

                           emlékeztetve arra, hogy a VII. cikknek való teljes körű megfelelés a CWC-rendszer jelenlegi és jövőbeli hatékonyságának kulcsfontosságú tényezője, a nemzeti végrehajtási intézkedések folyamatos javítása többek között az alábbiak révén:

                                       —

                                       célirányos és testre szabott megközelítés elfogadása a célból, hogy ösztönözzük és segítsük azokat a részes államokat, amelyek esetében a CWC megfelelő végrehajtása még várat magára,

                                       —

                                       segítség nyújtása az arra rászoruló részes államok részére, az OPCW tevékenységeit támogató uniós együttes fellépések és tanácsi határozatok példája szerint,

                                       —

                                       a vegyi fegyverek beszerzésének megakadályozásához szükséges nemzeti export- és importellenőrzések megerősítése, valamint az OPCW ahhoz szükséges képességének javítása, hogy segítséget nyújthasson a nemzetközi transzferek ellenőrzésére szolgáló nemzeti mechanizmusok kialakításához,

                                       —

                                       a vegyi védelem és biztonság megerősítését célzó megfelelő intézkedések végrehajtása,

                                       —

                                       a végrehajtási támogatás és a kapacitásépítés terén lehetséges szinergiák feltérképezése az OPCW és más érintett nemzetközi szervezetek között;

                           vii.

                           a CWC konzultációra, együttműködésre és ténymegállapításra vonatkozó rendelkezéseinek végrehajtása, különös tekintettel a rendkívüli ellenőrzési mechanizmusra, amely továbbra is életképes és hozzáférhető eszköz az OPCW ellenőrzési rendszerében, hangsúlyozva a részes államok azon jogát, miszerint előzetes konzultáció nélkül is kérelmet nyújthatnak be rendkívüli ellenőrzésre, valamint ösztönözve a mechanizmus előírt használatát az egyezmény esetleges be nem tartásával kapcsolatos kérdések tisztázására és rendezésére; e tekintetben hangsúlyozni kell annak fontosságát, hogy a Technikai Titkárság fenntartsa és továbbfejlessze a rendkívüli ellenőrzések lefolytatásához szükséges technikai képességeket, szakértelmet és felkészültséget, és az is kiemelendő, hogy a részes államoknak kötelessége, hogy folyamatosan készen álljanak a rendkívüli ellenőrzésekre és azok fogadására;

                           viii.

                           az alábbiak révén további határozott támogatás biztosítása az OPCW segítségnyújtással és védelemmel kapcsolatos tevékenységeihez, mindenekelőtt az OPCW képességeinek és szakértelmének megőrzéséhez, valamint a Technikai Titkárság és a részes államok ahhoz szükséges kapacitásának fokozásához, hogy megelőzhessék a mérgező vegyi anyagokkal elkövetett visszaéléseket vagy támadásokat, reagálni tudjanak azokra és mérsékelhessék azok hatásait:

                                       —

                                       az összes részes állam ösztönzése arra, hogy időben és a megfelelő formában benyújtsák a CWC által előírt X. cikk szerinti nyilatkozatokat, valamint hogy fokozzák segítségnyújtási felajánlásaikat,

                                       —

                                       annak fontosságának hangsúlyozása, hogy a Technikai Titkárság megőrizze képességeit és szakértelmét, valamint hogy fenntartsa és továbbfejlessze a vegyi fegyverek feltételezett használatával kapcsolatos vizsgálatok lefolytatásához szükséges felkészültséget,

                                       —

                                       annak kiemelése, hogy fontos, hogy az OPCW a továbbiakban is támogasson nemzeti védelmi programokat, illetve hogy meg kell erősíteni az OPCW azon képességét, hogy szakértelemmel és segítségnyújtással kapcsolatos felajánlásokat közvetítsen,

                                       —

                                       az OPCW ösztönzése arra, hogy segítse az államokat a vegyi fegyverekkel elkövetett terrortámadások megelőzéséhez és hatásainak mérsékléséhez szükséges kapacitások kiépítésében, mégpedig többek között a vegyi védelem és biztonság megerősítésével kapcsolatos tanácsadás formájában,

                                       —

                                       a regionális és szubregionális szervezetekkel folytatandó fokozott együttműködés jelentőségének hangsúlyozása, többek között a segítségnyújtással és védelemmel foglalkozó regionális kiválósági központok felállítására irányuló nemzetközi erőfeszítésekben való szerepvállalás révén, valamint annak mérlegelése, hogy mindezt egybefogják a VII. és a XI. cikk szerinti erőfeszítésekkel, a részes államok konferenciájának tizenhatodik ülésszakán a XI. cikkről hozott határozattal összhangban,

                                       —

                                       annak mérlegelése, hogy miként lehetne megerősíteni az OPCW azon képességét, hogy olyan konfliktushelyzetekkel vagy konfliktust követő helyzetekkel foglalkozzon, amelyekben vegyi fegyverek is érintettek,

                                       —

                                       a Technikai Titkárság felkérése arra, hogy fokozza az egyéb releváns nemzetközi szervezetekkel olyan helyzetekben – többek között konfliktushelyzetekben vagy konfliktust követő helyzetekben – folytatott együttműködést, amikor vegyi fegyverek használata vagy az azzal való fenyegetés miatt sürgős válaszlépésre van szükség, különösen ami az ENSZ-szel a vegyi fegyverek használatának potenciális eseteit érintő vizsgálatok terén folytatott együttműködést illeti;

                           ix.

                           a nemzetközi együttműködés elősegítése a CWC-vel összhangban és az alábbiak révén:

                                       —

                                       azon konkrét és gyakorlati jellegű javaslatok üdvözlése, amelyek figyelembe veszik a meglévő kezdeményezéseket, az Európai Unió együttes fellépései és a tanácsi határozatok példája szerint, ezen belül is különös tekintettel a vegyi védelem és biztonság területére és a vegyi anyagok kezelésének kérdésére vonatkozó javaslatokra, a részes államok konferenciájának tizenhatodik ülésszakán a XI. cikkről hozott határozattal összhangban,

                                       —

                                       a Technikai Titkárság ösztönzése arra, hogy testre szabott és fenntartható technikai támogatással segítse a részes államokat nemzeti kötelezettségeik teljesítésében, így elősegítve a vegyipar területén folytatott fokozott nemzetközi együttműködést,

                                       —

                                       a Technikai Titkárság ösztönzése arra, hogy együttműködjön más szervezetekkel, valamint értékelje programjait, így biztosítandó, hogy azok elérjék a kívánt hatást, továbbá a lehető legjobban kiaknázzák az erőforrásokat;

                           x.

                           az OPCW által a terrorizmus elleni globális szintű erőfeszítésekhez nyújtott hozzájárulás megerősítése, mégpedig az alábbiak révén:

                                       —

                                       a terrorizmussal foglalkozó OPCW nyitott munkacsoportban végzett munka folytatása és intenzívebbé tétele,

                                       —

                                       az 1540 (2004) ENSZ BT-határozat és az egyéb vonatkozó ENSZ BT-határozatok szerinti kötelezettségeknek való megfelelés fontosságának kiemelése, különös tekintettel az OPCW és az érintett szervezetek közötti gyakorlati együttműködés ösztönzésére a vegyi fegyverek terrorizmus céljával való megszerzése vagy használata veszélyének megszüntetése érdekében, beleértve a terroristáknak az olyan anyagokhoz, felszerelésekhez és ismeretekhez való lehetséges hozzáférését is, amelyek vegyi fegyverek fejlesztéséhez és gyártásához használhatók,

                                       —

                                       a globális szintű vegyi védelem és biztonság megerősítését, valamint a nemzetközi transzferek nemzeti ellenőrzését célzó erőfeszítések fontosságának kiemelése, ideértve a részes államok számára az olyan gyakorlati jellegű és célirányos intézkedések végrehajtásához nyújtott segítséget is, amelyek egyidejűleg a vegyi anyagok békés célú felhasználása, a segítségnyújtás és a védelem tekintetében folytatott együttműködés megerősítéséhez is hozzájárulhatnak.

         3. cikk
   Az Unió a 2. cikk alkalmazásában tett lépései a következőket foglalják magukban:

               a)

               adott esetben diplomáciai lépések:

                           i.

                           a CWC-hez való egyetemes csatlakozás elősegítése céljából;

                           ii.

                           a CWC részes államok általi hatékony nemzeti végrehajtásának elősegítése érdekében;

                           iii.

                           abból a célból, hogy a részes államokat ösztönözze a CWC hatékony és teljes körű felülvizsgálatának támogatására, valamint az abban való részvételre, és ezáltal a vegyi fegyverekkel szembeni ezen alapvető nemzetközi norma iránti elkötelezettségük megerősítésére;

                           iv.

                           a 2. cikkben szereplő javaslatok előmozdítása céljából, melyek a CWC további megerősítésére irányulnak;

               b)

               a részes államok által megvitatandó nyilatkozatok és munkadokumentumok a harmadik felülvizsgálati konferenciát megelőzően, valamint annak folyamán.

         4. cikk
   Ez a határozat az elfogadásának napján lép hatályba.

      Kelt Brüsszelben, 2012. november 19-én.

            a Tanács részéről

            az elnök

         C. ASHTON

      (1)  HL L 302., 2003.11.20., 34. o.

      (2)  HL L 349., 2004.11.25., 63. o.

      (3)  HL L 331., 2005.12.17., 34. o.

      (4)  HL L 85., 2007.3.27., 10. o.

      (5)  HL L 197., 2009.7.29., 96. o.

      (6)  HL L 87., 2012.3.24., 49. o.


title: 2005/151/EK, Euratom: A Tanács határozata (2005. január 18.) a Bíróság alapokmányáról szóló jegyzőkönyv I. melléklete 3. cikkének (3) bekezdése szerinti bizottság tagjainak kinevezéséről

text:
               23.2.2005

               HU

               Az Európai Unió Hivatalos Lapja

               L 50/9

      A TANÁCS HATÁROZATA

   (2005. január 18.)
   a Bíróság alapokmányáról szóló jegyzőkönyv I. melléklete 3. cikkének (3) bekezdése szerinti bizottság tagjainak kinevezéséről
   (2005/151/EK, Euratom)
   AZ EURÓPAI UNIÓ TANÁCSA,
   tekintettel az Európai Közösséget létrehozó szerződésre,
   tekintettel az Európai Atomenergia-közösséget létrehozó szerződésre,
   tekintettel az Európai Unió Közszolgálati Törvényszékének felállításáról szóló, 2004. november 2-i 2004/752/EK, Euratom tanácsi határozattal módosított, a Bíróság alapokmányáról szóló jegyzőkönyvre (1) és különösen annak I. melléklete 3. cikkének (3) bekezdésére,
   tekintettel a Bíróság alapokmányáról szóló jegyzőkönyv I. melléklete 3. cikkének (3) bekezdése szerinti bizottság működésére vonatkozó szabályokról szóló, 2005. január 18-i 2005/49/EK, Euratom tanácsi határozatra (2) és különösen annak melléklete 3. pontjára,
   tekintettel a Bíróság elnökének 2004. december 2-i ajánlására,
   mivel:

               (1)

               A Bíróság alapokmányáról szóló jegyzőkönyv I. melléklete 3. cikke (3) bekezdése előírja egy, a Bíróság, valamint az Elsőfokú Bíróság korábbi tagjai és elismert szaktudással rendelkező jogászok közül választandó, héttagú bizottság felállítását. E bekezdésnek megfelelően a Tanács a Bíróság elnökének ajánlása alapján, minősített többséggel eljárva választja meg e bizottság tagjait.

               (2)

               Továbbá, a 2005/49/EK, Euratom tanácsi határozat mellékletének 3. pontja úgy rendelkezik, hogy az említett bizottság elnökét a Tanács nevezi ki.

               (3)

               E rendelkezéseket alkalmazni kell,

         A KÖVETKEZŐKÉPPEN HATÁROZOTT:
   1. cikk
   A Tanács a 2004. november 10-től számított négyéves időtartamra a következő személyeket nevezi ki a Bíróság alapokmányáról szóló jegyzőkönyv I. melléklete 3. cikkének (3) bekezdésében meghatározott bizottság tagjaivá:

               Leif SEVÓN, elnök

               Sir Christopher BELLAMY

               Yves GALMOT

               Peter GRILC

               Gabriele KUCSKO-STADLMAYER

               Giuseppe TESAURO

               Miroslaw WYRZYKOWSKI.

         2. cikk
   Ez a határozat az Európai Unió Hivatalos Lapjában való kihirdetését követő napon lép hatályba.

      Kelt Brüsszelben, 2005. január 18-án.

            a Tanács részéről

            az elnök

         J.-C. JUNCKER

      (1)  HL L 333., 2004.11.9., 7. o.

      (2)  HL L 21., 2005.1.25., 13. o.